
Pakuotės lapelis: informacija vartotojui

Grinite THERMAL milteliai geriamajam tirpalui
paracetamolis, pseudoefedrino hidrochloridas, dekstrometorfano hidrobromidas, chlorfenamino maleatas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Grinite THERMAL ir kam jis vartojamas
2.	Kas žinotina prieš vartojant Grinite THERMAL
3.	Kaip vartoti Grinite THERMAL
4.	Galimas šalutinis poveikis
5.	Kaip laikyti Grinite THERMAL
6.	Pakuotės turinys ir kita informacija


1.	Kas yra Grinite THERMAL ir kam jis vartojamas

Grinite THERMAL – tai vaistas, kurio sudėtyje yra keturios veikliosios medžiagos. Jis malšina skausmą, mažina karščiavimą, slopiną kosulį, mažina nosies užgulimą ir gleivių išsiskyrimą.

Grinite THERMAL vartojamas trumpalaikiam peršalimo ar gripo simptomų (karščiavimo, nosies užgulimo ir gleivių išsiskyrimo, sauso erzinančio kosulio, galvos, ryklės ir kaulų bei sąnarių skausmo) lengvinimui.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Grinite THERMAL

Grinite THERMAL vartoti draudžiama:
· jeigu yra alergija paracetamoliui, pseudoefedrino hidrochloridui, dekstrometorfano hidrobromidui, chlorfenamino maleatui arba bet kuriai pagalbinei šio vaisto medžiagai (jos išvardytos 6 skyriuje);
· jeigu sergate anemija (sumažėjęs raudonųjų kraujo ląstelių skaičius);
· jeigu Jūsų kepenų veikla yra labai sutrikusi;
· jeigu vaikas arba paauglys yra jaunesnis nei 12 metų;
· jeigu kosulys yra lydimas didelio atkosimų skreplių kiekio (vadinamasis produktyvus kosulys);
· jeigu sergate bronchų astma ir Jūsų kosulys yra susijęs su astma;
· jeigu Jūsų kraujospūdis labai padidėjęs (yra hipertenzija) arba jeigu hipertenzija nesureguliuota skiriant vaistus;
· jeigu sergate sunkia ūmine (staiga prasidėjusia) ar lėtine (ilgai trunkančia) inkstų liga arba sunkiu ūminiu ar lėtiniu inkstų nepakankamumu;
· jeigu sergate cukriniu diabetu;
· jeigu sergate uždaro kampo glaukoma;
· jeigu sergate hipertiroidizmu;
· jeigu nustatytas antinksčių navikas (foechromocitoma);
· jeigu turite įgimtą gliukozės-6-fosfato dehidrogenazės trūkumą;
· jeigu ilgą laiką piktnaudžiaujate alkoholiu;
· jeigu yra šlapimo susilaikymas (įskaitant prostatos hiperplaziją);
· jeigu sergate sunkia išemine širdies liga ar kitomis sunkiomis širdies ir kraujagyslių ligomis (pvz., buvęs miokardo infarktas ar insultas);
· jeigu sergate cistine fibroze (įgimta liga, kuri sukelia organų, ypač plaučių ir kasos, pažeidimus dėl gleivių kaupimosi);
· jeigu vartojate tam tikrų vaistų (taip pat žr. skyrelį „Kiti vaistai ir Grinite THERMAL“):
· kitų vaistų, kurių sudėtyje yra paracetamolio, pseudoefedrino, dekstrometorfano, chlorfenamino;
· vaistų, vadinamų simpatomimetikais (vaistų, mažinančių nosies užgulimą, mažinančių apetitą, į amfetaminą panašių psichostimuliatorių);
· antihistamininių vaistų (vaistų nuo alergijos);
· vartojate ar per paskutines 2 savaites vartojote vaistų, vadinamų monoaminoksidazės (MAO) inhibitoriais, pavyzdžiui, fenelzino, izokarboksazido, selegilino, moklobemido.
· jeigu estate nėščia arba žindote kūdikį;
· jeigu yra mitybos nepakankamumas.

Įspėjimai ir atsargumo priemonės
Šis vaistas gali sukelti priklausomybę. Todėl gydymas turi būti trumpas.

Pasitarkite su gydytoju arba vaistininku, prieš pradėdami vartoti Grinite THERMAL, ypač jeigu:
· Jūsų kepenų veikla yra sutrikusi;
· estate fiziškai labai nusilpęs (‑usi) ar ilgą laiką esate nejudrus (‑i) (t. y. Jūsų judėjimas yra suvaržytas);
· Jūsų kvėpavimas yra pasunkėjęs;
· sergate emfizema (plaučių liga, sukeliančia dusulį);
· sergate bronchų astma;
· sergate lėtiniu bronchitu (ilgą laiką kosite);
· esate vyras ir Jūsų prostata yra padidėjusi;
· Jūsų skydliaukė yra pernelyg aktyvi (hipertiroidizmas);
· sergate cukriniu diabetu;
· sergate širdies ar arterijų ligomis;
· sergate uždaro kampo glaukoma (akių liga, pasireiškianti dėl padidėjusio spaudimo akyje);
· yra antinksčių navikas (feochromocitoma);
· jeigu sergate mažakraujyste, kuri pasireiškia dėl nenormalaus raudonųjų kraujo kūnelių irimo kraujagyslėse (hemolizinė anemija);
· kada nors esate piktnaudžiavęs (‑usi) vaistais ar psichoaktyviomis medžiagomis;
· esate paauglys ar jaunas suaugusysis;
· esate senyvo amžiaus – Jums šalutinio poveikio nervų sistemai rizika gali būti padidėjusi;
· vartojate tam tikrų vaistų (taip pat žr. skyrelį „Kiti vaistai ir Grinite THERMAL“):
· vaistų nuo nemigos;
· raminamųjų vaistų;
· vaistų, kurie slopina CYP2D6 fermento aktyvumą (pvz., fluoksetino, paroksetino, kvinidino ar terbinafino);
· tam tikrų vaistų nuo depresijos ar psichozių, Grinite THERMAL gali sąveikauti su šiais vaistais ir gali pasireikšti psichinės būklės pakitimai (pvz., susijaudinimas, haliucinacijos, koma) ir kitoks poveikis, pavyzdžiui, kūno temperatūros pakilimas virš 38°C, širdies susitraukimų dažnio padidėjimas, nestabilus kraujospūdis ir refleksų sustiprėjimas, raumenų sustingimas, koordinacijos sutrikimai ir (arba) virškinimo trakto simptomai (pvz., pykinimas, vėmimas, viduriavimas).

Gydymo Grinite THERMAL laikotarpiu nedelsdami pasakykite gydytojui, jeigu sergate sunkiomis ligomis, įskaitant sunkius inkstų funkcijos sutrikimus arba sepsį (kai į kraują patekus bakterijų ir jų toksinų pažeidžiami organai), netinkamą mitybą, lėtinį alkoholizmą arba jei vartojate ir flukloksaciliną (antibiotiką). Gauta pranešimų apie sunkų sveikatos sutrikimą, vadinamą metaboline acidoze (nenormalių kraujo ir skysčių tyrimų rodiklių), pasireiškusį pacientams, vartojantiems paracetamolį įprastinėmis dozėmis ilgą laiką arba kai paracetamolis vartojamas kartu su flukloksacilinu. Metabolinės acidozės simptomai gali būti šie: labai pasunkėjęs kvėpavimas – pagreitėjęs kvėpavimas, mieguistumas, pykinimas ir vėmimas.

Kai kurių žmonių kepenų fermento CYP2D6, kuris skaido tam tikrus vaistus, aktyvumas gali būti sumažėjęs. Jeigu gydytojas Jums kada nors sakė, kad šio fermento aktyvumas yra sumažėjęs, pasitarkite su gydytoju prieš vartodami Grinite THERMAL, nes dekstrometorfano (vienos iš Grinite THERMAL veikliųjų medžiagų) poveikis gali būti per stiprus ir Jums gali pasireikšti šie simptomai:
· susijaudinimas;
· sutrikusi orientacija;
· drebulys;
· mieguistumas;
· viduriavimas;
· pasunkėjęs kvėpavimas.

Be to, gali pasireikšti gyvybei pavojinga būklė, vadinama serotonino sindromu, dėl kurio pasireiškia šie simptomai:
· padažnėjęs širdies plakimas;
· sutrikusi orientacija;
· pagausėjęs prakaitavimas;
· haliucinacijos;
· nevalingi raumenų judesiai;
· virpėjimas;
· drebulys.

Jeigu kuris nors iš šių simptomų pasireiškia gydymo Grinite THERMAL metu, nutraukite šio vaisto vartojimą ir kreipkitės į gydytoją.

Jeigu Jums pasireiškia padidėjęs nervingumas, galvos svaigimas ar nemiga gydymo Grinite THERMAL metu, nutraukite šio vaisto vartojimą ir kreipkitės į gydytoją.

Jeigu Jums gydymo Grinite THERMAL metu kartu su karščiavimu pasireiškia ir odos paraudimas ar išbėrimas, nutraukite šio vaisto vartojimą ir kreipkitės į gydytoją. Žr. 4 skyrių.

Grinite THERMAL vartojimą reikia nutraukti likus kelioms paroms iki operacijos, kurios metu anestezijai bus naudojami halogeninti anestetikai.

Dėl sudėtyje esančio pseudoefedrino, kai kurių dopingo testų rezultatai gali būti teigiami.

Dėl sudėtyje esančio pseudoefedrino, pavojinga vartoti Grinite THERMAL kartu su kofeinu.

Nevartokite didesnės nei rekomenduojama šio vaisto dozės.

Jeigu Jums pasireiškia karščiavimas ir išplitusi raudonė su pustulėmis (smulkiais pūlinėliais), nutraukite Grinite THERMAL vartojimą ir nedelsdami kreipkitės į savo gydytoją ar kitus medikus. Žr. 4 skyrių.

Vartojant Grinite THERMAL, dėl gaubtinės žarnos uždegimo (išeminio kolito) gali pasireikšti ūminis pilvo skausmas arba kraujavimas iš tiesiosios žarnos. Jei Jums pasireiškia šie virškinimo trakto simptomai, nevartokite Grinite THERMAL ir nedelsiant susisiekite su savo gydytoju arba kreipkitės medicininės pagalbos. Žr. 4 skyrių.

Vartojant Grinite THERMAL gali sumažėti Jūsų regos nervo aprūpinimas krauju. Jeigu staiga netektumėte regos, nustokite vartoti Grinite THERMAL ir susisiekite su gydytoju arba skubiai kreipkitės medicinos pagalbos. Žr. 4 skyrių.

Vartojant vaistus, kurių sudėtyje yra pseudoefedrino, buvo nustatyta užpakalinės grįžtamosios encefalopatijos sindromo (UGES) ir grįžtamosios smegenų vazokonstrikcijos sindromo (GSVS) pasireiškimo atvejų. UGES ir GSVS yra reti atvejai, kurių metu gali sutrikti kraujo pritekėjimas į galvos smegenis. Nedelsdami nutraukite Grinite Thermal vartojimą ir kreipkitės skubios medicinos pagalbos, jeigu Jums pasireikštų UGES arba GSVS rodančių simptomų (šie simptomai nurodyti 4 skyriuje „Galimas šalutinis poveikis“). 

Vaikams ir paaugliams
Šis vaistas nėra skirtas vaikams ir paaugliams, jaunesniems kaip 12 metų.

Kiti vaistai ir Grinite THERMAL
Jeigu vartojate ar neseniai vartojote kitų vaistų, arba dėl to nesate tikri, apie tai pasakykite gydytojui arba vaistininkui.

Grinite THERMAL vartoti negalima, jei vartojate kitų vaistų, kurių sudėtyje yra:
· paracetamolio;
· pseudoefedrino ar kitų simpatomimetikų (t. y. vaistų, mažinančių nosies užgulimą, mažinančių apetitą, ar į amfetaminą panašių psichostimuliatorių);
· dekstrometorfano;
· chlorfenamino ar kitų antihistamininių vaistų (vaistų nuo alergijos);
· monoamino oksidazės inhibitorių (MAO inhibitorių) arba vartojote jų per paskutines 2 savaites – MAO inhibitoriai yra vaistų grupė, skirta gydyti depresijai ir Parkinsono ligai (pargilinas, moklobemidas, selegilinas, kt.).

Kai kurie kiti vaistai gali paveikti Grinite THERMAL veikimą arba Grinite THERMAL gali paveikti kitų vaistų veikimą. Dėl to gali sustiprėti arba susilpnėti gydomasis poveikis arba pasireikšti šalutinis poveikis. Jums gali tekti pakeisti vaistų dozę arba nustoti jų vartoti.
Ypač svarbu pasakyti gydytojui, jei vartojate kurio nors iš šių vaistų:
· vaistų nuo pykinimo ar vėmimo (pvz., metoklopramido, domperidono);
· vaistų nuo viduriavimo;
· kolestiramino (vaisto nuo didelio cholesterolio kiekio kraujyje);
· anticholinerginių vaistų – tai yra plati vaistų grupė, vartojama įvairių sveikatos sutrikimų, susijusių su raumenų susitraukimu ir atsipalaidavimu, gydymui;
· pentazocino, petidino, ar diamorfino (stiprių nuskausminamųjų);
· salicilamido (vaisto nuo skausmo ir karščiavimo);
· nesteroidinių priešuždegiminių vaistų (pvz., ibuprofeno, diklofenako);
· vaistų nuo nemigos;
· raminamųjų vaistų;
· vaistų, skirtų aukšto kraujospūdžio ir širdies ligų gydymui (pvz., propranololio, metildopos, guanetidino);
· nizatidino (vaisto nuo peptinės opos);
· zidovudino (priešvirusinio vaisto ŽIV ar AIDS gydymui);
· probenecido (vaisto nuo podagros);
· salbutamolio (vaisto nuo bronchų astmos ar kitų plaučių ligų);
· vaistų nuo cukrinio diabeto;
· vaistų, mažinančių kraujo krešėjimą, pvz., varfarino;
· kofeino;
· tam tikrų antibiotikų, t. y. chloramfenikolio, rifampicino;
· terbinafino (priešgrybelinio vaisto);
· vaistų nuo epilepsijos;
· rezerpino (vaisto, skirto aukšto kraujospūdžio ar psichozinių simptomų gydymui);
· vaistų nuo depresijos, vadinamų tricikliais antidepresantais (pvz., amitriptilino);
· kitų vaistų nuo depresijos (fluoksetino, paroksetino, sertralino, bupropriono);
· aliuminio hidroksido (vaisto nuo rėmens);
· kvinidino, amjodarono, flekainido, propafenono (vaistų sutrikusiam širdies ritmui gydyti);
· metadono (vaisto, skirto skausmo malšinimui ar priklausomybės nuo opioidų gydymui);
· cinakalceto (vaisto padidėjusiam prieskydinės liaukos aktyvumui gydyti);
· haloperidolio, perfenazino ir tioridazino (vaistų, skirtų psichikos sutrikimams gydyti);
· lidokaino (vietinio anestetiko);
· įkvepiamųjų anestetikų;
· vaistų nuo maliarijos (pvz., chlorokvino);
· flukloksacilino (antibiotiko), dėl didelės kraujo ir skysčių tyrimų nenormalių rodiklių (vadinamos metabolinės acidozės) rizikos (žr. 2 skyrių), kurią reikia skubiai gydyti. 

Grinite THERMAL vartojimas su maistu, gėrimais ir alkoholiu
Maistas gali sulėtinti paracetamolio pasisavinimą, todėl Grinite THERMAL rekomenduojama vartoti tarp valgymų.
Kol vartojate šį vaistą, nevartokite alkoholinių gėrimų. Jo veikliosios medžiagos dekstrometorfanas ir chlorfenaminas gali sustiprinti alkoholio poveikį.
Dėl sudėtyje esančio pseudoefedrino, nerekomenduojama vartoti Grinite THERMAL kartu su kofeino turinčiais produktais, nes kofeinas gali sustiprinti pseudoefedrino poveikį širdies ir kraujagyslių bei nervų sistemoms, pavyzdžiui, sukelti susijaudinimą, pagreitėjusį širdies plakimą ar nemigą.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.
Grinite THERMAL negalima vartoti nėštumo ir žindymo laikotarpiu.

Vairavimas ir mechanizmų valdymas
Grinite THERMAL gali reikšmingai paveikti Jūsų gebėjimą vairuoti ir valdyti mechanizmus.
Kol vartojate šio vaisto, nevairuokite ir nevaldykite mechanizmų.

Grinite THERMAL sudėtyje yra sacharozės, gliukozės ir natrio
Viename Grinite THERMAL paketėlyje yra 15 g cukraus (sacharozės) ir gliukozės. Būtina atsižvelgti cukriniu diabetu sergantiems pacientams.
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto viename paketėlyje yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartoti Grinite THERMAL

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Šis vaistas skirtas vartoti per burną.
Paketėlio turinį ištirpinkite stiklinėje karšto vandens. Karštą gelsvos arba geltonos spalvos drumstą tirpalą išgerkite mažais gurkšneliais.

Suaugusiesiems ir paaugliams, vyresniems kaip 12 metų
Rekomenduojama dozė yra vienas paketėlis kas 4–6 valandas, pagal poreikį. Negalima vartoti daugiau nei 4 paketėlių per dieną.
Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Ką daryti pavartojus per didelę Grinite THERMAL dozę
Nevartokite didesnės nei rekomenduojama Grinite THERMAL dozės. Jeigu netyčia pavartojote per daug Grinite THERMAL, kreipkitės į gydytoją arba vykite į ligoninę, net jei jaučiatės gerai.

Jeigu suvartojate daugiau Grinite THERMAL nei turėtumėte, Jums gali pasireikšti pykinimas, vėmimas, nevalingi raumenų susitraukimai, susijaudinimas, sumišimas, sąmonės sutrikimai, koordinacijos sutrikimai, psichozė su regos haliucinacijomis, padidėjęs jaudrumas, pilvo skausmas, viduriavimas, psichikos sutrikimai, padidėjęs mieguistumas, padidėjęs jaudulys, regos sutrikimai, nevalingi ir greiti akių judesiai, išsiplėtę vyzdžiai, pagausėjęs prakaitavimas, nenormalus širdies ritmas, širdies sutrikimai (greitas širdies plakimas), padidėjęs kraujospūdis. Be to, gali pasireikšti kepenų pažeidimų, kurie pasireiškia viršutinės pilvo dalies pūtimu, gelta, pykinimu arba inkstų pažeidimų, kurių simptomai yra šlapimo susilaikymas, bendras pabrinkimas, mieguistumas, dusulys.

Kiti simptomai, atsiradę dėl sunkaus perdozavimo, gali būti: koma, sunkūs kvėpavimo sutrikimai ir traukuliai. 
Jeigu pasireiškia bet kuris iš minėtų simptomų, nedelsdami kreipkitės į gydytoją arba vykite į ligoninę.

Pamiršus pavartoti Grinite THERMAL
Jei pamiršote pavartoti Grinite THERMAL, vartokite kitą dozę, jei jos reikia. Negalima vartoti dvigubos dozės, norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami nutraukite Grinite Thermal vartojimą ir kreipkitės skubios medicinos pagalbos, jeigu Jums pasireikštų simptomų, kurie gali būti užpakalinės grįžtamosios encefalopatijos sindromo (UGES) ir grįžtamosios smegenų vazokonstrikcijos sindromo (GSVS) požymiais. Šie simptomai gali būti tokie: 
· stiprus staiga prasidėjęs galvos skausmas;
· pykinimo jausmas;
· vėmimas;
· sumišimas;
· traukuliai;
· pakitusi rega.

Nustokite vartoti Grinite THERMAL ir nedelsdami kreipkitės į gydytoją, jei Jums pasireiškė kuris nors iš šių sunkių šalutinių poveikių:
-	alerginė reakcija, įskaitant švokštimą, sunkumą kvėpuojant, veido, lūpų, liežuvio ar ryklės patinimą;
-	odos išbėrimas (įskaitant dilgėlinę, niežulį), odos paraudimas;
-	neįprastas kraujavimas ar kraujosruvos (kraujo sutrikimai);
-	odos lupimasis, pūslės, opos, opelės burnoje.

Kitas šalutinis poveikis, kuris gali pasireikšti, nurodytas toliau.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· Mieguistumas.
· Galvos svaigimas.
· Euforija (pakili nuotaika).
· Ypatingas ramumas.
· Tuštumos pojūtis galvoje.
· Nerimas.
· Nervingumas.
· Suirzimas.
· Nuotaikos sutrikimai.
· Psichomotorinė stimuliacija (nerimastingumas).
· Pykinimas.
· Vėmimas.
· Pilvo skausmas.
· Vidurių užkietėjimas.
· Alerginės reakcijos.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų): 
· Neutropenija (sumažėjęs baltųjų kraujo kūnelių kiekis).
· Agranulocitozė (labai sumažėjęs baltųjų kraujo kūnelių kiekis).
· Trombocitopenija (kraujo plokštelių kiekio sumažėjimas, kuris pasireiškia didesniu polinkiu kraujuoti arba lengviau atsirandančiomis kraujosruvomis).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· Galvos smegenų kraujagysles pažeidžiančios sunkios būklės, vadinamos užpakalinės grįžtamosios encefalopatijos sindromu (UGES) ir grįžtamosios smegenų vazokonstrikcijos sindromas (GSVS).
· Nenormalus širdies ritmas.
· Dusulys.
· Išbėrimas, niežulys.
· Kraujospūdžio pakitimai.
· Gaubtinės žarnos uždegimas dėl nepakankamo aprūpinimo krauju (išeminis kolitas).
· Įvairūs su kepenimis susiję simptomai, nuo kliniškai nereikšmingo kepenų fermentų aktyvumo padidėjimo iki kepenų pažeidimo. Su kepenimis susijęs šalutinis poveikis gali būti sunkesnis žmonėms, kurių mityba yra nepilnavertė, kurie piktnaudžiauja alkoholiu, serga kitomis ligomis ir kartu vartoja tam tikrų vaistų.
· Per pirmąsias 2 gydymo Grinite THERMAL dienas gali staiga prasidėti karščiavimas ir odos paraudimas ar daug smulkių pustulių (smulkių pūlinėlių), tai gali būti ūminės išplitusios egzanteminės pustuliozės (ŪGEP) simptomai. Žr. 2 skyrių.
Jeigu Jums atsiranda tokių simptomų, nutraukite Grinite THERMAL vartojimą ir nedelsdami kreipkitės į savo gydytoją ar kitus medikus.
· Sumažėjęs regos nervo aprūpinimas krauju (išeminė regos nervo neuropatija).
· Sunkus sutrikimas, dėl kurio gali padidėti kraujo rūgštingumas (vadinamas metaboline acidoze) sunkia liga sergantiems pacientams, vartojantiems paracetamolį (žr. 2 skyrių).

Kai kurie simptomai (pvz., pykinimas, vėmimas, mieguistumas, galvos svaigimas, dusulys) gali pasireikšti dažniau ir būti sunkesni pacientams, kurie yra nejudrūs (t. y. kurių judėjimas yra suvaržytas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Grinite THERMAL

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 °C temperatūroje.

Ant dėžutės po „Tinka iki“ ir ant paketėlio po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6.	Pakuotės turinys ir kita informacija

Grinite THERMAL sudėtis
· Veikliosios medžiagos yra paracetamolis, pseudoefedrino hidrochloridas, dekstrometorfano hidrobromidas, chlorfenamino maleatas. Kiekviename paketėlyje yra 650 mg paracetamolio, 60 mg pseudoefedrino hidrochlorido, 20 mg dekstrometorfano hidrobromido monohidrato ir 4 mg chlorfenamino maleato.
· Pagalbinės medžiagos yra askorbo rūgštis, bevandenė citrinų rūgštis, citrinų aromatinė medžiaga (sudėtyje yra: citrinų eterinio aliejaus (įskaitant limoneną, citralį, linalolį), maltodekstrino (sudėtyje yra gliukozės)), povidonas, natrio citratas dihidratas, kukurūzų krakmolas, stearino rūgštis, sacharozė, titano dioksidas (E171), kalcio fosfatas, kvinolino geltonasis (E104).

Grinite THERMAL išvaizda ir kiekis pakuotėje
Grinite THERMAL yra geltonos spalvos smulkūs milteliai, supakuoti į laminuotus paketėlius, pagamintus iš popieriaus/polietileno/aliuminio/jonomerinės dervos (surlino). Kartono dėžutėje yra 6, 8 ar 12 paketėlių.
Gali būti tiekiamos ne visų dydžių pakuotės.

Registruotojas ir gamintojas

Registruotojas
US Pharmacia Sp. z o.o. 
ul. Ziębicka 40 
50-507 Wrocław 
Lenkija

Gamintojas
Medicofarma S.A.
ul. Tarnobrzeska 13
26‑613 Radom
Lenkija

arba

US Pharmacia Sp. z o.o.
ul. Ziębicka 40
50‑507 Wrocław
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „USP BALTICS”
Konstitucijos pr. 15-92
LT‑09319 Vilnius
Tel.: +370 5 279 17 15

Šis pakuotės lapelis paskutinį kartą peržiūrėtas 2025-12-12.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos respublikos sveikatos apsaugos ministerijos tinklapyje https://vvkt.lrv.lt/lt/.

